РЕШЕНИЕ НА СЪВЕТА
от 13 юли 2010 година
относно наличието на прекомерен дефицит в България
(2010/422/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 126, параграф 6, във връзка с член 126, параграф 13 от него,
като взе предвид предложението на Европейската комисия,
като взе предвид съображенията, представени от България,
като има предвид, че:
(1)
Съгласно член 126, параграф 1 от Договора държавите-членки трябва да избягват прекомерен бюджетен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 126 от Договора, изяснена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1) (който е част от Пакта за стабилност и растеж), предвижда вземане на решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. С Регламент (ЕО) № 479/2009 на Съвета (2) се установяват подробни правила и определения за прилагането на разпоредбите на посочения протокол.
(4)
Реформата на Пакта за стабилност и растеж от 2005 г. имаше за цел да увеличи неговата ефективност и да заздрави икономическата му основа, както и да запази устойчивостта на публичните финанси в дългосрочен план. По-специално, тя имаше за цел да гарантира, че икономическият и бюджетен контекст е взет предвид изцяло на всеки етап от ППД. По този начин Пактът за стабилност и растеж осигурява рамката за подкрепа на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
В член 126, параграф 5 от Договора се изисква Комисията да изпрати становище до Съвета, ако счита, че в дадена държава-членка е налице или може да възникне прекомерен дефицит. Като взе предвид доклада си съгласно член 126, параграф 3 и като взе предвид становището на Икономическия и финансов комитет съгласно член 126, параграф 4, Комисията стигна до заключението, че в България е налице прекомерен дефицит. Поради това Комисията изпрати в този смисъл становище до Съвета по отношение на България на 6 юли 2010 г. (3).
(6)
В член 126, параграф 6 от Договора се предвижда, че Съветът разглежда всички съображения, представени от заинтересованата държава-членка, преди да реши след цялостна оценка дали е налице прекомерен дефицит. В случая с България цялостната оценка води до следните заключения.
(7)
Съгласно предоставените от българските власти през април 2010 г. данни дефицитът на консолидирания държавен бюджет в България е достигнал 3,9 % от БВП през 2009 г., превишавайки по този начин референтната стойност от 3 % от БВП. Дефицитът не е бил близо до референтната стойност от 3 % от БВП, но превишението над референтната стойност може да бъде определено като извънредно по смисъла на Договора и на Пакта за стабилност и растеж. По-специално, то се дължи на силен спад в икономиката по смисъла на Договора и на Пакта за стабилност и растеж, тъй като глобалната икономическа и финансова криза силно засегна икономиката на България, а отрицателният годишен прираст на реалния БВП достигна 5 % през 2009 г. Според прогнозата на службите на Комисията от пролетта на 2010 г. дефицитът на консолидирания държавен бюджет ще бъде намален под референтната стойност още през 2010 г., успоредно със стабилизирането на икономиката и вследствие на предприетите от правителството мерки за фискална консолидация. Въпреки това, въз основа на преразгледаната цел за дефицита за 2010 г. (3,8 % от БВП съгласно нотификацията от страна на българските власти от 22 юни 2010 г.), която значително надхвърля прогнозата на службите на Комисията от пролетта от 2,8 % от БВП, превишението над референтната стойност може да се окаже, че не е временно. Заложеният в Договора критерий за дефицита не е изпълнен.
(8)
Според данните, предоставени от българските власти през април 2010 г., консолидираният брутен държавен дълг остава далеч под референтната стойност от 60 % от БВП, като през 2009 г. той се задържа на 14,8 % от БВП. В прогнозата на службите на Комисията от пролетта на 2010 г. се предвижда съотношението на дълга да се увеличи в периода 2010-2011 г., но да се задържи под 19 % от БВП. В представената на 22 юни 2010 г. нотификация българските власти преразгледаха планираното равнище на дълга за 2010 г. на 15,3 % от БВП. Заложеният в Договора критерий за дълга е изпълнен.
(9)
Съгласно член 2, параграф 4 от Регламент (ЕО) № 1467/97 на Съвета „значимите фактори“ могат да бъдат взети предвид при етапите, водещи до приемане на решение на Съвета относно наличието на прекомерен дефицит в съответствие с член 126, параграф 6, само ако е изпълнено изцяло двойното условие - дефицитът да бъде близо до референтната стойност и превишението над референтната стойност да е временно. В случая с България това двойно условие не е изпълнено. Поради това значимите фактори не са взети предвид при етапите, водещи до приемането на настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в България е налице прекомерен дефицит.
Член 2
Адресат на настоящото решение е Република България.
Съставено в Брюксел на 13 юли 2010 година.